**Povestea îngerul(ui) în umbra lunii**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cap sau pajură?

Mă întrebă îngerul,

plimbând, între degete,

luna.

Umbra ei mişcătoare

mângâie totul

în cale,

cu dâre de întuneric

şi de răcoare.

Alege fără să clipeşti,

mi-a spus,

altfel,

secunda ochiului închis,

le va dori pe amândouă...

Şi nu mai zâmbi,

m-a certat.

Zâmbetul face, întotdeauna,

legătura

între orice dorinţe.

E prea greu,

mi-am zis.

Fără bucurie

în spatele ochilor închişi

şi fără zâmbet în tăcere

nu vreau nimic.

Nu te grăbi,

mi-a şoptit el.

Nu-ţi face iluzii, nici promisiuni.

Alege.

Nimicul e acolo,

printre opţiuni.